‘โพสต์’โต1,337%อานิสงส์โฆษณาเพิ่ม
โพสต์กำไรไตรมาส 2 พุ่ง 1,337% โฆษณากระฉูดทุกสื่อ
12 ส.ค. 2554

โพสต์กำไรไตรมาส 2 พุ่ง 1,337% โฆษณากระฉูดทุกสื่อ
นายภัค เพ่งศรี ประธานเจ้าหน้าที่ฝ่ายการเงินและเลขานุการ บริษัท โพสต์ พับลิชชิง (POST) ผู้ประกอบการสื่อสิ่งพิมพ์และทีวี มีผลกำไรสุทธิของงบการเงินรวมสำหรับงวดไตรมาส 2 ปี 2554 จำนวน 32.2 ล้านบาท เพิ่มขึ้น 1,337% จากช่วงเดียวกันของปีก่อน เนื่องมาจากรายได้จากการขายและบริการเพิ่มขึ้น 18.9% เป็น 489.4 ล้านบาท
ขณะที่ต้นทุนขายและบริการเพิ่มขึ้น 6.2% เป็น 320.2 ล้านบาท ค่าใช้จ่ายในการขายและค่าใช้จ่ายในการบริหารเพิ่มขึ้น 9.1% เป็น 120.2 ล้านบาท ส่งผลให้บริษัทมีกำไรครึ่งแรกปีนี้จำนวน 48.6 ล้านบาท เพิ่มขึ้น 280% จากงวดเดียวกันของปีก่อน 
กำไรที่พุ่งขึ้นนี้เกิดจากการฟื้นตัวอย่างต่อเนื่องของการใช้จ่ายงบโฆษณา โดยเฉพาะอย่างยิ่งในภาคอสังหาริมทรัพย์ ยานยนต์ การเงิน และภาครัฐบาล ทำให้รายได้จากการขายโฆษณา ทั้งด้านสื่อสิ่งพิมพ์ นิตยสาร และทีวีเพิ่มขึ้น
ทั้งนี้ บริษัทใช้เงินสดจากการดำเนินงานจ่ายเงินปันผลงวดสุดท้ายของปี 2553 จำนวน 45 ล้านบาท ให้กับผู้ถือหุ้นของบริษัท
ด้านบริษัท บีอีซี เวิลด์ (BEC) ผู้ประกอบการทีวีช่อง 3 แจ้งกำไรไตรมาส 2 ปีนี้เท่ากับ 1,048 ล้านบาท เพิ่มขึ้น 32% จากช่วงเดียวกันของปีก่อน ส่งผลให้ครึ่งแรกมีกำไรสุทธิ 1,913 ล้านบาท เพิ่มขึ้น 23% เทียบช่วงเดียวกันของปีก่อน
สำหรับไตรมาส 2 กำไรเพิ่มขึ้นมาจากรายได้โฆษณาเพิ่มขึ้น 17% เป็น 3,170 ล้านบาท ส่วนงวดครึ่งปี ้มีรายได้โฆษณาเพิ่มขึ้น 15% เป็น 6,098 ล้านบาท
นายฉัตรชัย เทียมทอง ผู้อำนวยการฝ่ายการเงินและบัญชี BEC ให้สัมภาษณ์ก่อนหน้านี้ว่า ผลดำเนินงานไตรมาส 3 ยังต้องลุ้นว่า รายได้จะดีเท่าหรือเพิ่มขึ้นจากไตรมาส 2 อานิสงส์ หรือไม่ หลังจากประเทศไทยได้รัฐบาลใหม่